标题：凝樱子
人物简介
凝樱子，女，本名赵薇，云南省文山壮族苗族自治州文山县人氏。 
凝樱子，现任中国辞赋家协会副秘书长、中国青年辞赋学会副会长、中国辞赋文化网超级版主，中国当代著名辞赋家，在中国辞赋界具有较高的声望。
凝樱子的《春江花月夜》全球同意境征文中获得二等奖，澳门回归十周年诗词大赛获得优秀奖，《敦煌赋》全球征集活动获得二等奖、《灵璧赋》全国征文二等奖等，她更是首届中国辞赋“屈原奖”的获得者。
赋作品选辑
野蔷薇赋并序一方花草，各具刚柔。植乎于人，娇态莫出于庭舍；生乎于野，清香广散于陵丘。受眷养之  凝樱子近照恩，势必作千娇以报；蒙乾坤之泽，又何羁一室之囚！纵然明艳，或恐失怜于朝夕；无妨蓬勃，更可恣意于春秋。名花得人寰之宠，野草含天地之幽。是故花者，余独爱野地蔷薇，遂为之赋。
山静无人，花繁有象。聚而成丛，凝朝露之清；攀而延树，收明月之朗。雅韵散于老枝，素颜生于贫壤。黄白间开，映层云以壮青山；挺柔并发，绣棱岩而添锦帐。风啸鸟鸣，布盎然于野川；狐奔虫闹，隐灿乎于苍莽。进而自结于天地，独了于喜妄。其色可嘉，不谦不骄；其容可敬，无卑无亢。
至若收纳日月，抱负山林。承仰正气，奉还真心。不屑于风中快意，无求于柳下轻吟。自知顽石之趣，独守流泉之音。飞花宁栖于绝壁，落影不着于瑶琴。唯喜者，托身于上九，涤性于浓阴。
于是村夫谓之野物，含笑而指；君子谓之清流，肃容以歌。纵然褒贬，依旧婆娑。乃曰：人之何能？谓喻我心！
注释
赋依平水，养漾共用。
上九：道家以数字谓阴阳。上九为纯阳象。告日本国书惊闻东海失舟，钓岛入寇。抚感千秋，兴慨时事。中土之邦，犹抱禀于纲常；扶桑之国，几频  凝樱子写真违于彝典。遂鄙其大伦尽去，法理皆无。故而投书于列岛，以为尔日本国晓谕知悉：
夫天地之位既定，卑高之序是陈。吾大邦垂范，苍昊利贞。安抚九野，不怠千年。于是排风调轨，崇扬开化之道；引贤循良，弘阐向善之心。用淳厚之成法，启草昧之未蒙。至若秦皇莫属之地，汉祖不辖之人。亦皆委顺奉礼，敬服倾恭。宣悦百域，莫出唐流。
彼群岛也，蕞眇孤藩，危居大海。溯其教化，盖始于徐福；稽其礼俗，莫离于盛唐。时我中土，游贤昭润于野；其尔八岛，学使广遣来朝。遂授之兵农医乐，佛道法儒。至若衣冠服饰，文书翰章。莫不启明，并无私匿。且乎赐赠纩醪，如待子民；分尝侯鲭，亦同亲室。常有宾席之尊，不乏枫宸之宠。于其时也，始知饔飧之别，纨縠之分。自后舒朗土人，皆惠于此；荡涤积咎，亦受于斯。至于新恩旧秩，莫阙于历王；怀义施仁，何止于昔古！
是故彼国之魂，固为中华所予。惜略得初形，未领真义。孔庄之教，惘而不修；庠塾之理，泯然已坠。早弃函丈之礼，更有犯上之心。以至儒纲不举，道义失途。化仰佩为觊觎，欺涵容为弱怯。自明于清，凌掠不止；由始及终，感报俱无。更贪图天壤，竟倾一穴之力；馋涎古邦，不惜穷武以兵！至尔亢狼八载，焦土两城。泣儿伏降，以博我宥；君子垂怜，遂用覃恩。檄罪仅止于鲸鲵，伐过不伤及黎元。免革赔款，弗索金珠。吾国抚摄之德，于斯尽矣！
然而蟊螟之性，贪虐不悛；瞽瞍之见，短鄙不远。复又深算邪谋，甘为枭獍。窥我海疆，欲我钓岛。欺我孤舟，掳我渔子。嚣哗无隐于獠口，奸宄尽载于狼心。以怼报德，宁有过于尔国者乎？
吾泱泱之中华，行巍巍之天道。至精微而能查，积薄厚而能发。山川纵横，犹百万以计；子民遍野，莫十亿能涵。不乏元龟之士，更多彀骑之才。虽久叶于民生，亦常施于武备。七萃均健，三军整齐。投缨则能填海，挥师而可裂川。此乃上国之威也！
然吾国素闻，君子以怀悯之为君子，大人以宽仁是为大人。故尔等虽恶邪盈积，吾国犹未执苍天之怒。皆为斯故，再许自新。至若孤行不悔，独意偏专。则若吾等草民者，亦必随即科纠，绝不容贷！以此为字，饬之自省。
凝樱子书于2010-9-18珏山赋夫珏山者，邈殊亘古，卓尔苍穹。昂然为泽州之险，峻而称三晋之雄。绛府遗珠，斯得其秀；太行镶玉，可谓其崇。立伟巍以护玄武，标灵逸而眺蟾宫。于是纳岚气，披天风。执晴光而洗幽谷，衔青云以壮危峰。兹演晋魏之胜，乃擅仙阙之封。
至若龟蛇相守，彰表里之嘉脉；雨雾各宜，幻虚实之玄坛。山分两峰以峙，岭延三顶而蟠。丹河流碧，信乃上善之水；古寺传馨，知是慈悲之峦。苍崖飞羽，缅先贤之高畅；青莲藏真，思往哲之纾宽。道极崇隆，抱天辰以宣其懋；仙源渺邃，载经藏以喻其桓。①时有半坡雾滚，常见九野风漫。丛林秀挺，相摩挲而交响；钟磬远扬，竟流连而合弹。
若取不二之景，应在绝顶之上。仰乎险域，叹天重三门；掬乎秀色，观山蕴万象。遥分华岳之危，恰得太和之旷。翠廊凌空，紫气荡于长林；青烟横壁，翾风动乎叠嶂。阁道犹盘，怯难则谓之艰；天心在望，奋登而呼之壮！于是振轻衣，提健足。直藐天梯，争涉云路。近灵山之妙缘，期知音之巧遇。更喜月老相逢，财官常驻。过月亭中，羡桂客之先临；舍身崖前，悲烈女之何顾。及夫金顶，似闻绛阙徽音；眺于四野，多见玄风纯素。此时山河，莫收止于人寰；尔来风云，应侵染于仙露。
若至拜月之期，光华自中出也。双峰捧生明月，一峘竟吐芳芝。初时若芽，发清光如豆；及之若丸，喷冷辉如丝。而后挂中宇以高照，悬周天而广垂。俾泽川岳，施浩浩之大；将惠海河，无窃窃之私。耿耿之精，实出乎于正气；皎皎之态，无愧之于坤仪！
是故山若聚气，自堪谓之异也！太阴当空，虽无负于四海；晋地承圣，竟殊领其坤光。洒灵虚而彰懿轨，呈雅质而得清凉。相映则人皆如玉，回望而山尽噙香。于是髓海平，灵台静；蕤影动，桂魄扬。②心共月而同起；识与身而合翔。乐凡尘而多福；淡百事则无惶。
于是闲遣心情，放随形意。时也万物纤华，四方嘉瑞。携五湖之宾，倚奇峰而畅怀；邀三山之客，攀高台而舒志。感其险秀之纷然，慨乎风标之迥异。敞我虚旷之胸，收尔玄阴之德。若宜用则和宁，若能及则睿智。吁嘻！遂祈皓月之永昭，熠中天而不坠！
注释：斯赋用平水
附绝句两首：
五绝·珏山醉月
四海秋风急，珏山月色浓。 
攀临分酒醉，谁惜此时容？　　
七绝·无题
一地光华铺白霜，三分醉意入文章。
空樽且掷蟾宫去，谁是山中斟酒郎？敦煌赋夫天地之雄阔，以乾阳为开。故敦煌之沧桑，以西去为命。金沙之地，滋三苗而润月族；要隘之冲，历百代而兴龙种。鸿猷之图，应在锁钥之外；骏望之切，岂无榆塞之勋? 至若兵屯危山，威逼万里；马饮党水，奋发三军。剑戟折而匈奴遁，甲胄残而汉室伸。于是津通中原，咸享丝路之利；并连西陲，广开王化之门。阳关月照，清辉于百域共仰；都帐声传，威仪在万邦可闻。
及后商贾至而文教显，佛陀来则石窟兴。祥光环乎仞壁，瑞气透于空灵。一山万象，远观者诧；千龛百态，近察者惊！得感嗟于神力，而悦服于盛名。
若乃三危登高，眺沙砾之盈野；月泉怀古，观波澜之涤星。渐闻风隐铁骑，是我儿郎凯旋乎？或闻指断琶弦，又谁胡女悲声？吁嘻！复庆与今世，得生于太平。
尝闻百里景色，各有胜殊；然两关武功，何来类比？故瓜沙之异，非独领于风物；敦煌之奇，乃维系于社稷！或曰：无斯地之固，宁有汉唐乎？
时轮飙飏；山河数易。士有抱朴之贞；民怀乐业之喜。德滋而甘露频施；仁布则东风四起。古城多凭吊之人；壁垒息挟怒之羽。承乎于靖，需当忆连帐之戈鸣；受乎于安，焉敢忘将军之臂举！呜呼！千秋气节之彰，莫过于西关之烈也。所谓龙裔，安不临敦煌而稽首者哉？“心忧天下”赋序：总理温公有“身无半亩，心忧天下；读破万卷，神交古人”等引语。由是知温公胸襟！凡好读之士，能无感乎？如区区微贱，犹闻言而有涕，遂捉笔而赋，不敢廋辞。
盛世之始，莫重乎于贤德。贤德者，从以辰星之烺，法于日月之熙。终仓禀之实为用，以黎庶之心为思。纳沧海之幽，成而不倨；和碧空之阔，导而不持。寄冰心于若木；濯赤胆于咸池。①含质朴之纯素，有公正之泰祺。
幸慨中华，得之津门温公！职兼三位，身负苍生之望；②总理一国，心系天下之悲! 类虚谷以收众采，形春阳而布鸿慈。秉厚德而八方以化；运良策则万里相随。怡然儒风，可标崧峘之操；敦然微笑，犹显稷尚之姿。③
公于未冠之节，怀天地之诚。长修青简之格训，宏愿万世之太平。气冲干云，所向岂止于鸿鹄；胸陈千壑，其识合雅于玉衡。④仰月之皎皎，难照人世沧桑之处；听风之萧萧，总疑民间疾苦之声。于是澄观而筹数，储学以策英。而后于杖乡之岁，⑤担天下之旌。能不报国家以生死之契，同万民以祸福之盟？
至若年深岁久，日忧夜忡！以凡体肉躯，行南北而不倦；布衣胶履，践暑寒而有功。免农税，革变千古而田夫喜；廉吏治，欣慰四海而庶民丰。因乡野而定訏谟，仁何其懋；赴疫区之为霆霓，勇何其崇！踏危垣而护幼于臂弯，嘶声几若村老；面洪滔则庇民于身后，噙泪有如父翁。冰溃之时，敬于死烈而躬礼；地陷之日，亲至险坑而动容。⑥
嗟乎！斯言诚哉！多难兴邦，罹祸而山川愈胜；忧患强国，蹈灾而众志更凝！于是贤举德张，使国扬精忠之义；浊消清涌，至野有敢言之凭。执器者不宰而率，受命者不校自兢。及若处幽晦则明智，于迷蒙而复澄。奔寥廓而纵意，历峥嵘以杳征。
星空浩浩兮，弥纶千秋而光逸；⑦星空湛湛兮，抚摄万物而晖传。宁之与杲，源之与坚。地也饶饶兮，其载厚而荣畅；地也苍苍兮，其抱谦而旬宣。⑧形以贞善，象以淳渊。
幸矣哉！感温公之心，知大治之可期也！贤之交应，时也宇清宙朗；瑞之相生，长尔日涣风妍。人民英雄赋溯夫五帝之后，天道多衰，人心向悖。百朝频起干戈，春秋繁生戾晦。躔次无序而渐倾①；川流昏乱而弥废。黎庶不兴，山河几碎。间有盛世，亦难做悠遐之期；或有殷邦，将可为恺豫之配②？是以古传大同之沾，后得共产之溉。欲至藏珠于渊，求之刳心除昧③。
于是羲和辉遣，元象紫浓。遂乎红星起，天下从！缨旗展，冰雪溶。铮铮然创业于乱世，沸沸乎揭竿于工农。臂举连营，野叟奋为披甲士；声冲九霄，衿子怒如扫庭风！疾乎如火，待发燎原之势；切乎如灸，应有不世之功！
然则虺蜮横虐乎风厉，獓鼷叵测乎雨凶。狰然五剿，极逞罴虎之爪；慨乎百战，何乏电雷之弓！虽余八万之卒，尤存千壑于胸。遂整装于瑞京，起征程于赣土；惜受阻于湘水，见血刃于江东！
呜呼！水泠泠而云低，天黯黯而霜坠。燃焚骨之硝烟，响裂肢之重器。血浸黄土乎成仁，尸叠青山而遗志。英魂萦绕，应不悔此时之秋；将帅失声，料必洒长年之泪。
尔后破重围，取遵义。明辨大势，免覆三军；力革初弊，复无多累。继则赤水黔边，莫阻奇兵；金沙川隘，隐飞迅骑。大渡横舟，藐翼王饮恨之波；泸桥死士，开韬钤未见之异④！风飞雹走于岷山，马陷人没于泽地。迢迢万里，直至延安，于是乎星火深种，根基定矣！
忽尔贪狼滋发于东瀛，长城寥断；异族肆虐于家国，泰山陷亡。仓天不顾，白日失祥。金陵遭昧谷之戮，黄河滥虞泉之浆⑤。千途人泣，沃野田荒。是以南北不分，为抗战而兄弟同赴；老幼不论，皆许国而生死两忘！树首捷于平隘，继大胜在台庄。值燕赵之高亮，见春秋之遗光。游而击，交而刃；动则生，战则强！大军有折数百万之痛，平民更哀几断垣之伤。可忍家之弃毁，不容国之将丧！虽惨目慽心，尤前仆后继也！此又倭人所能明乎？
继哭民生之多舛，伤国运之难测。仇寇方逐，御侮初平；国共又争，相煎更急！彼子怀独夫之心，赤军有共和之职。正义之所归，民心而所即。是以能千军纵横，三役毕克！辽沈平而大业兴；京津定而鸿猷识。残甲溃殒，淮海起崩榱之悲⑥；雄师驻望，长江尽旭日之色。于是饮马六合而重铸蓬山，分营四野以永安社稷！此亦大势之趋也.
鉴乎大道之行，仲尼有梦；百家之见，诸子难驰。追至淳之式，求尚雅之知。惜则太极之阳，尚余阴芽一缕；轩辕之坟，尤藏野禅于斯。不惑于物，则得澄明之治，不乱其欲，终有反正之时。此非几人几代而有果，需千载千秋之宏规。取大义而其源不尽，恒一念则其极可期！复观五千载内，借武备而趋大同共产者，唯有中共！嗟乎！虽行路之至蹇，终大化之可为。
至矣哉！日灼灼乎人民不朽，星耀耀兮英雄永垂！酿神酒赋蜀南宜宾，有酿神酒出焉。秉酒城之空灵，收蜀山之气节。取乎五粮之精，承乎三圣之诀。味融青阳，颜同白雪。透玉瓶而闻香，出名门而高绝。其酿造之密不可言传，其琼浆之质可以共悦。
豪杰相逢，举杯而交生死；雅人对饮，把盏而化清风。若夫小桃正盛，皓月当空。三五知己，横劝春盅。携醉意而眠柳岸，踏长歌直入蟾宫！此意气风发，酒壮英雄也！
若夫秋风落木，霜水飘红。侧立高标，慨世事之多变；傲然清挺，任悲欢之难穷。独饮一人，酒寄孤鸿。醉罢心交天地，醒来志在苍穹。野云岸，枯草丛。塞上北，大江东。酿神在握，何愁之有？
至若夏夜敞衣，小饮正消酷暑；冬日烫酒，浅斟且叹枝头。四时酒而情迥异，五岳人而意共幽。更有绝尘者，一盏化平生之俗念，三杯溶往来之烦忧。挟无为之快意，明若水之根由。此上善之饮者也。嗟乎！酿神之妙，入之于口，品之在心。而醉与非醉，岂是酒乎？花铃伞赋（文体赋）余闻蓉城东南，有龙泉之山。其野谷绵亘，深僻烟火，故多无名之谷。又闻其旷处，衍生百花，别有高格。余颇奇而究之。友曰：“凡之幽绝，莫不摒俗。能知其幽者，皆心羡于野，身羁于尘。况明雅之志，因三教而分所属，非一家而独笑颦。如若流水，自有伸屈之异。或若行云，更见舒卷之莘。其观之或清于秀，亦观之或密其繁？见诸隐士，当无奇于闹市；见诸道人，则不啻于仙门。见诸肥衣高冠，必哂其粗鄙；见诸耕子啬夫，应嗟其茏蕃。其因人而异者，又岂于此耶？及盈袖之香，吾得绵绵之意，而君所何也？如悦于花者，喜于梅兰则君子乎?近于牡丹则富贵乎？好于莲荷则雅士乎？厌于桃李则无色乎？更若绝域山谷，非擅于探幽者而不得。君居蜀都，曷慕其幽而不往之？既欲往之，曷先询之？恐不美焉？”
余恍而言塞，时风过门扉，响铃如泣。友曰：“戚戚者何？外感而内应，皆心变也。君迎风而戚面，吾闻铃而掩声。若其鸟掠，怒其惊飞而失食；若其犬眠，扰其酣梦而有瞠。此物之情也！人惟不同，心悲若闻则添忿气，心悦若闻则如雅筝。实铃随风动，其鸣如一，无非缓急。”
余讶其论而莫辩，乃仰视天穹，久不能语。友曰：“君以为天何也？”余曰：“如伞乎？”友曰：“善！天实如伞，开之为昼，闭之为夜。万物息生，随之于下。所视所感，不离其中。解天外之祸，卸未来之忡。催八方之雨，育四时之风。物承恩于恒久，人受惠于无穷。知其为伞，故能知物极必反。不知其为伞，窃云取用之不尽。臧否之道，君或知乎？”
余遂闭目，乃不敢复视一物。友曰：“与君道花、铃、伞，已不复视，若语几、榻、地，宁无眠而浮于空邪？”余终不忍，遂举茶。
注：有韵处依平水韵
诗词作品选辑
风光组诗（律诗），以下皆用平水韵。五律·阳明山秋游晓破阳明雾，浮云足底探。
松枝铺古径，山果打幽潭。
渴吮樟间露，闲谈岭下庵。
暮归初上月，肩上厥根篮。七律·咏阳明山春遥望草山烟漠漠，去年老树又青青。
幽风入谷摇花蕊，早客穿溪过岘亭。
水响春歌须纵意，岩飞云语任谁听？
如今直上孤峰去，且借光明化我形。
注：草山，民间旧称阳明山为草山。五律·剑潭古寺有感月隐东山后，风潜入佛堂。
篱间青石老，帚下晚苔黄。
一钵清凉粥，三根心上香。
问禅凭坐立，烟火淡何妨？五律·咏观音山淡水卧观音，微风草木吟。
口呼清雾出，鼻吸白云深。
老树遮严刹，晨钟唤早禽。
藤墙风过处，客尽起悲心。五律·阳明山松园松针穿雨线，云影落山亭。
雾润菇衣白，风熏树笠青。
陶壶泡野草，溪水洗朱苓。
宿鸟高飞去，几声入耳宁。五律·阳明山小隐潭白云游碧水，岩上绣青苔。
晨起挑帘瀑，诗成入酒杯。
依山听雨漏，唤月照窗台。
一觉千年去，携谁小隐来？七律·咏阳明山竹子湖一坡细雨湿林阡，滴水轻敲竹下弦。
雾起酒村飞蜃气，风催岩窍吐兰烟。
芋花十里氤氲地，峰岭千重自在天。
莫道青山无所属，白云深处有神仙。
注：竹子湖以百亩海芋花而闻名，背依阳明山山脉春江花月夜.瓜洲怀古春江潮水动青溟，不尽江流催月明。
东来何止千万里，浩浩春江水无争 。
水漫江滩石翻浪，月染春林花芽放。
浦上轻烟缀夜蓝，岩下银沙随波荡。
夜凉风清多少真，山静春深一月纯。
天生清凉出明月，清凉只在明月晨。
乌蓬木舟星火寐，可曾载过诗人志？
明月不语照春江，谁人能解圆缺事！
我欲乘舟追君梦，依稀可见月影中。
衣袂飘然尤顾盼，为我侃侃话古风。
将心织成水月文，撒入江水慰君魂。
江岸年年人如潮，几人不识杏花村？
人生悠悠缠七情，只盼此月长盈盈。
人去好似了无迹，江月默默照人生。
月沉雾浓不能留，隐去复还何处幽。
且裁春风作长袖，花满纱襟立瓜州。望海潮·庆澳门回归十年海天狂乱，春秋野覆，莲花曾寄夷庭。身托异邦，魂交旧主，濠江几忍飘零。未绝汉家名，四百年何奈，碧血坚冰。宋雨唐风，化为甘露入怀轻。
归来自此鹏程，看心高志阔，更有云萦。十载踏歌，今朝舞袖，应携赤子新声。收八极烟霞，染青洲黛色，瑞意蒸蒸。恰好江山一脉，月下正潮升。